《阁下观竹笋图》
宋代·孔武仲

我家庐山下，绿竹常阴阴。
春雷迸狂箨，万点群玉簪。
别来经岁时，肌肉尘土侵。
欻见此图面，醒然豁烦襟。
方幅藏万里，环以青山岑。
旁飞清泠泉，下有萧洒林。
恍惚如梦到，杖筇听幽禽。
欲投环堵室，浩渺忽难寻。
人生谅自苦，一官泳蹄涔。
摇尾争光华，岂知沧海深。
虞卿炫白璧，季子夸黄金。
贪得以忘我，俱非贤达心。
何如返乡国，坡坞穷差参。
茅檐当天风，时听笙簧音。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。